En el marc de la Programació universitària de Catalunya, per al període 2011-2013, es preveu la implantació i el reconeixement de la implantació de diversos estudis universitaris oficials de grau a les universitats públiques i privades de Catalunya.
D'altra banda, atesa la matrícula de nou accés dels darrers anys del grau en enginyeria de sistemes electrònics, en l'itinerari que imparteix l'Escola Politècnica Superior d'Enginyeria de Vilanova i la Geltrú (EPSEVG), la Universitat Politècnica de Catalunya ha sol·licitat la seva supressió, amb efectes des del curs 2012-2013.
De conformitat amb el que estableixen la Llei orgànica 6/2001, de 21 de desembre, d'universitats; la Llei 1/2003, de 19 de febrer, d'universitats de Catalunya; el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials; el Reial decret 557/1991, de 12 d'abril, sobre creació i reconeixement d'universitats i centres universitaris; el Decret 258/1997, de 30 de setembre, pel qual es regula la Programació universitària de Catalunya i els procediments de creació o reconeixement i de reordenació de centres docents universitaris i d'implantació d'ensenyaments; els estatuts de les universitats públiques i les normes d'organització i funcionament de les universitats privades de Catalunya, a proposta dels consells de govern i amb l'informe favorable dels consells socials de la Universitat de Barcelona, la Universitat Autònoma de Barcelona, la Universitat Politècnica de Catalunya, i amb l'acord dels òrgans de govern de la Universitat Ramon Llull, la Universitat de Vic i la Universitat Abat Oliba, i a proposta del director general d'Universitats,
S'implanten i es reconeix la implantació de diversos estudis universitaris oficials de grau, aprovats en el marc de la Programació universitària de Catalunya 2011-2013, per al curs 2012-2013, als centres corresponents de les diferents universitats públiques i privades catalanes, que s'indiquen a l'annex d'aquesta Ordre.
S'extingeix de manera progressiva el grau en enginyeria de sistemes electrònics a l'Escola Politècnica Superior d'Enginyeria de Vilanova i la Geltrú de la Universitat Politècnica de Catalunya, amb efectes des del curs 2012-2013, i es garanteix el dret de l'estudiantat amb un rendiment acadèmic ordinari de finalitzar aquest grau a l'escola esmentada.
Una vegada establert el caràcter oficial dels títols a què fa referència l'article 1, el rector o la rectora de cada universitat ha de sol·licitar a la persona titular del departament competent en matèria d'universitats l'autorització per a l'inici d'activitats d'aquests estudis, a l'empara de la normativa vigent, amb efectes des de la seva impartició.
La implantació dels estudis universitaris oficials de grau a què fa referència l'article 1 implica l'extinció progressiva dels estudis que s'indiquen, també, a l'annex d'aquesta Ordre.
En tot cas, es garanteix el dret de l'estudiantat a finalitzar els ensenyaments d'acord amb el pla d'estudis amb el qual els va iniciar amb un rendiment acadèmic ordinari, més les convocatòries addicionals previstes en la normativa vigent.
Facultat de Ciències de la Comunicació Blanquerna
Llicenciatura en ciències polítiques i de l'administració